La número 1 del PP per Barcelona al Congrés dels Diputats, Cayetana Álvarez de Toledo, ha criticat al debat de TVE a sis la política d'igualtat i de defensa de les dones que propugna el PSOE al seu programa electoral i adreçant-se directament a la ministra socialista María Jesús Montero li ha preguntat: "Un silenci és un no?", "vostès van dient sí, sí, sí fins al final?", alhora que l'acusava de crear discriminacions entre homes i dones. La mateixa ministra, la número dos de Podem, Irene Montero, i els candidats d'ERC i el PNB, Gabriel Rufián i Aitor Esteban, han criticat aquestes declaracions. Irene Montero, de fet, ha acusat Álvarez de Toledo de justificar la violació, en un dels moments de més tensió del debat de TVE.  L'única que no s'ha pronunciat sobre les declaracions de Toledo ha estat Inés Arrimadas, que al principi del debat ha advocat per un govern de Cs i PP després del 28 d'abril. En canvi, la candidata de Ciutadans ha optat per defensar les propostes del seu partit, que entre d'altres qüestions, passa per un Pacte Nacional per l'Educació. La ministra d'Hisenda, María Jesús Montero, també ha retret a Álvarez de Toledo les seves paraules sobre el feminisme, que "no és el contrari que el masclisme" sinó la "igualtat real". L'ha acusat d'haver parlat de violacions "amb bastant poc respecte". "Per votés el feminisme és demagògia", ha dit la ministra.  Montero ha recordat que les prestacions socials són "el millor amortidor contra la desigualtat" i ha reivindicat una reforma del sistema de finançament per "adequar els recursos a les competències" de les Comunitats Autònomes. També ha defensat la revalorització de les pensions i una política d'habitatge que redueixi el preu dels lloguers. La número dos de Podem, Irene Montero, ha advertit que si governa la dreta perilla el dret a  l'avortament i ha acusat Álvarez de Toledo de dir "que no n'hi ha per tant" quan hi ha casos de violació. "No es pot posar en dubte quan ens violen", ha afirmat Montero, que també ha fet referència al problema de l'habitatge on hi ha "fons voltors" que acaben fixant el preu de l'habitatge. Álvarez de Toledo l'ha reptat a mantenir l'acusació de "justificar la violació" i l'ha amenaçat amb emprendre accions legals contra ella. De la seva banda, el candidat d'ERC, Gabriel Rufián, ha considerat "gravíssimes" les declaracions d'Álvarez de Toledo sobre el consentiment sexual i li ha demanat que revisés la seva postura. Més enllà d'això, ha demanat que es compleixi la llei de dependència "que ha de ser pagada al 50% entre Estat i govern autonòmic i actualment és en un 20% i un 80%". També ha demanat que es recuperin els pisos de la Sareb i que es regulin els preus de lloguer, igualtat entre els permisos paternals i maternals i que es blindin "per llei" les pensions segons l'IPC. També ha fet cinc propostes concretes, demanant un augment del Sou Mínim Interprofessional fins als 1.200 euros, que el sou més alt d'una empresa no superi en més de 12 vegades el més baix, que hi hagi inspeccions de treballs per vigilar que es compleixen els permisos de maternitat i de paternitat, l'eliminació de les Sicavs, la lluita contra la morositat i la creació d'una banca pública. El candidat del PNB, Aitor Esteban, ha passat de puntetes per la polèmica desfermada per Álvarez de Toledo tot i que sí ha dit que hi ha d'haver "igualtat penal per evitar sentències com les de la manada". També ha assegurat que "no hi ha creixement econòmic si no hi ha igualtat social" i ha recordat que va ser el PNB el que va aconseguir un augment de les pensions durant la crisi "tot i les reticències de Mariano Rajoy". A més ha coincidit amb Rufián en què cal apujar les pensions en funció de l'IPC. En canvi, sí ha recordat que la gestió de les mesures socials recau en les autonomies, "perquè així ho diu la Constitució", i ha advertit que el PNB no està disposat a que amb els seus vots "es retalli l'autogovern".

Summary: Álvarez de Toledo sobre el consentiment sexual: "Vostès van dient sí, sí, sí fins al final?"


Dos ramats d'unes 750 ovelles que fan la transhumància han passat aquest diumenge pel centre de Prats de Lluçanès (Osona), on comença el camí ramader que va fins a Josa del Cadí. Una via que antigament era molt freqüentada pels pastors i que des de fa quatre anys ha recuperat David Aragüés, que porta a la Serra del Cadí 350 ovelles. Enguany s'hi ha sumat Jordi Julià, que té un ramat de 400 ovelles i que vol seguir els passos del seu pare i el seu avi, que també feien la transhumància. Un ve d'Avinyó i l'altre de Perafita i aquest diumenge s'han trobat a Prats de Lluçanès. El consistori pradenc ha donat suport a la iniciativa i ha pres les mesures de seguretat necessàries perquè el bestiar passés pel mig del poble com es feia abans . Desenes de veïns s'han concentrat aquest diumenge al matí al centre del poble per veure les ovelles que fan la transhumància cap a la muntanya. Els anys anteriors el pas dels animals s'havia fet entre setmana i, segons els veïns, havia tingut molt més públic. Els dos ramats han travessat el poble a tota velocitat perquè una cabra s'ha espantat i ha començat a córrer i la resta l'ha seguit. L'Ajuntament de Prats de Lluçanès dona suport a la transhumància i des de fa 4 anys facilita que les ovelles passin pel centre del poble, que és per on passa l'antic camí ramader. El seu alcalde, Jordi Bruch, creu que des del consistori han de treballar per recuperar "tradicions com aquesta" i per aquesta raó els han intentat "donar totes les facilitats". Enguany, però, el pas de les ovelles s'ha fet seguint les mesures de seguretat per la covid-19. El consistori ha recomanat l'ús de la mascareta i que es mantingui una distància interpersonal d'1,5 metres. La migració estacional dels ramats per buscar noves pastures era habitual fa anys però amb el temps molts pastors han optat per transportar el bestiar amb camions. David Aragüés i Jordi Julià aposten per recuperar aquesta tradició tot i que no és fàcil, ja que el camí ramader ha estat "abandonat" molts anys per les administracions, critiquen. "A vegades ens veuen com uns primitius, d'anar així amb les ovelles pel món", explica Aragüés tot assegurant que "vegades són els mateixos pagesos a qui sembla que els fem una mica de nosa". A parer seu, "l'agricultura i la ramaderia han agafat un camí massa industrialitzat". El pastor defensa que la transhumància permet a les ovelles "trobar un canvi d'herbatge progressiu" i que "no perilla tant que tinguin indigestions quan arriben a la muntanya". "Tampoc tenen l'estrès d'anar en un camió", afegeix tot criticant la paperassa que han hagut de fer per portar les ovelles fins a la muntanya. "Estem una mica abandonats, tant a l'hora de vendre el xai com a l'hora de trobar terres", conclou. Els dos ramats trigaran quatre dies a arribar a Josa del Cadí, la calor serà un dels inconvenients pel bestiar però el que "els fa més mal és l'asfalt". "Se'ls fa mal als unglots, i aquest any que ha plogut encara més perquè els tenen més tous", explica Aragüés tot explicant que és una "complicació afegida". Segons aquest pastor, tot i que "feia 27 anys que no s'utilitzava aquest camí per fer la transhumància", els "acullen bastant bé". Si el temps acompanya, els ramats estaran tres mesos i mig a la Serra del Cadí. El camí de tornada serà més lent, trigaran 5 dies, ja que moltes ovelles tornaran embarassades. Julià és el primer any que fa la transhumància. Ell té un ramat de 400 ovelles i enguany ha volgut seguir els passos del seu pare i el seu avi, que també feien la transhumància. "Jo m'ho he agafat amb molta il·lusió", explica tot agraint l'experiència del seu company, que des de fa quatre anys fa aquesta ruta.

Summary: Dos ramats de gairebé 800 ovelles recuperen el camí ramader que va de Prats de Lluçanès a Josa del Cadí


L'entitat reclama instal·lar més contenidors tèxtils  ACN Barcelona.-La fundació Humana ha advertit aquest divendres que només es recupera el 12% de la roba que els catalans llencen a les escombraries, lluny del 50% que exigeix la Unió Europea per al 2020. L'entitat reclama instal·lar més contenidors tèxtils a la via pública perquè la roba deixi de ser el residu "oblidat", de forma que n'hi hagi un per cada 250-500 habitants. Actualment n'hi ha un per cada 3.000 o 5.000 persones, en el millor dels casos. Altres residus urbans, en canvi, creixen en els percentatges de recuperació. Aquest divendres és el Dia Mundial del Reciclatge. El residu tèxtil és la cinquena fracció que més generen els catalans després de l'orgànica, envasos i plàstics, paper i cartró i el vidre.  A més, és la que presenta el percentatge valorització més alt, per sobre del 90%.  Segons Humana, la distància òptima entre l'usuari i un contenidor ha de ser inferior als 100 metres. Els ciutadans són més propensos a reciclar si tenen el contenidor a prop.  L'entitat ha recuperat entre gener i abril 1.222 tones de roba, el que equival a prolongar el cicle de vida a 2,5 milions de peces. Això representa un estalvi de 3.872 tones de CO2 a l'atmosfera.

Summary: Humana adverteix que només es recupera el 12% de la roba que els catalans llencen a les escombraries


CaixaBank va guanyar 1.047 milions d'euros el 2016, un 28,6% més que en el 2015 i per primera vegada  des del 2011 (1.185 milions) supera la línia dels mil milions de beneficis. El resultat abans d'impostos es va situar en 1.538 milions, amb un increment del 141% en relació amb el 2015. Aquest resultat s'arriba després d'una forta reducció de la línia de pèrdues per deteriorament d'actius financers i altres provisions que en acabar l'exercici va sumar 1.069 milions d'euros, un 57,5% menys que l'exercici anterior. En aquesta partida, s'inclou una provisió addicional realitzada en el quart trimestre de 110 milions després de calcular l'impacte que es pugui derivar de les clàusules terra, que estaven dotades des del 2015 en 515 milions d'euros.    El marge d'interessos, on es mesura l'activitat més ordinària de la banca, es va situar en tancar l'exercici en 4.157 milions d'euros, amb una reducció del 4,5% en relació amb el 2015. Tot i aquesta disminució del marge d'interessos, l'entitat destaca que a partir de la segona part de l'any l'evolució d'aquest marge és positiva fins arribar a tancar el quart trimestre amb una millora del 3,5% en relació amb el trimestre anterior. Les comissions en el conjunt de l'any recapten 2.090 milions, el que suposa una caiguda de l'1,2%. En la segona part de l'any, aquesta tendència negativa també es corregeix amb un creixement de l'1,6% a partir d'una comercialització més forta de fons d'inversió i assegurances de no vida.     Les despeses es redueixen l'1,7% després d'un pla continu de contenció de costos amb l'objectiu de millorar les sinèrgies derivades de la integració de Barclays Bank i els estalvis derivats de les prejubilacions i els acords laborals assumits durant l'exercici. Així, durant el 2016 s'han registrat 121 milions d'euros de costos extraordinaris associats a l'acord laboral subscrit el 29 de juliol passat.  Els ingressos de la cartera de participades es van situar en 828 milions d'euros, amb un espectacular increment del 43,3% després de l'impacte derivat dels ingressos procedents de les accions de Repsol i una menor contribució derivat de la participació a The Bank of East Asia i Inbursa, després de l'acord de permuta entre CaixaBank i CriteriaCaixa.  La caiguda de les despeses recurrents de l'entitat han permès tancar l'exercici amb un marge brut de 7.827 milions d'euros, pla en relació amb els 7.824 milions obtinguts en el 2015. El marge d'explotació es va situar en 3.711 milions, el 15,3% més que l'any anterior.  La cartera de crèdit agregada encara cau Els recursos de clients pugen fins a 303.895 milions d'euros, el 2,5% més que el 2015. La inversió creditícia de l'entitat es va situar en 204.857 milions, amb una lleugera caiguda del 0,8% en relació amb el 2015. Aquesta caiguda s'explica perquè tot i que l'activitat de crèdit nou s'incrementa les a amortitzacions dels préstecs vells encara superen la nova activitat. Així, els crèdits hipotecaris augmenten en l'exercici un 35%, els de consum un 41% i el destinat a empreses l'11%.  La millora de l'entorn econòmic ha permès reduir les dotacions per insolvències fins a 1.069 milions, un 57,5% menys que el 2015, tot i la dotació addicional de 110 milions realitzada per cobrir les causes derivades de l'aplicació de la sentència del Tribunal de Justícia de la Unió Europea sobre les clàusules terra. El 2015, aquestes clàusules ja van registrar una dotació de 515 milions d'euros.  La millora d'aquest entorn econòmic també ha tingut un impacte positiu en l'evolució de la ràtio de morositat que ha tancat l'exercici en una taxa del 6,9%, un punt menys que el 7,9% que va tancar el 2015.  La ratio de solvència en termes core capital (common equity Tier 1) fully loaded es va situar també en el 12,4%, vuitanta punts bàsics més que l'any anterior, després de l'impacte de 98 punts bàsics durant el tercer trimestre per la col·locació privada d'accions pròpies entre inversors qualificats amb l'objectiu de reforçar la solvència per fer front a l'oferta publica d'adquisició d'accions (OPA) sobre el BPI.

Summary: CaixaBank guanya 1.047 milions d'euros el 2016, un 29% més i supera els mil milions per primer cop des del 2011


El president de la Generalitat, Carles Puigdemont, farà un cara a cara radiofònic amb l’exprimer ministre escocès Alex Salmond des de Londres. Puigdemont i Salmond participaran plegats al programa ‘El Balcó’ de SER Catalunya que s’emetrà dijous a partir de les 19.00 hores. La trobada es farà en el marc del viatge del president de la Generalitat a la capital britànica, i que inclou com a acte principal la conferència ‘Traçant el camí cap a la independència de Catalunya’, que Puigdemont pronunciarà el 12 de maig al prestigiós ‘think tank’ Chatham Hosue. El viatge, de dimecres a divendres, també inclou reunions de treball i contactes al districte financer de la City i una entrevista a la BBC.  Després de visitar Flandes entre el 30 d’abril i el 2 de maig, el president de la Generalitat Carles Puigdemont serà aquesta setmana a Londres, en el seu segon viatge oficial a l’estranger. Dimecres a la tarda, Puigdemont es trobarà amb l’exprimer ministre d’Escòcia i líder independentista Alex Salmond. Plegats, seran entrevistats al programa ‘El Balcó’, de SER Catalunya, en una conversa que s’emetrà dijous a partir de les 19.00 hores. Posteriorment, el cap de l’executiu es trobarà amb la presidenta de Catalans UK, Marina Falcó, i d’altres membres de la comunitat catalana resident al Regne Unit.  Dijous 12 de maig Carles Puigdemont pronunciarà la conferència ‘Traçant el camí cap a la independència de Catalunya’ al prestigiós ‘think tank’ d’afers internacionals Chatham House. Fundada el 1920, la Chatham House, oficialment The Royal Institute of International Affairs, és el segon 'think tank' més influent del món, segons la revista 'Foreig Policy' i el rànquing de la Universitat de Pennsylvania.   Puigdemont serà rebut pel director de la Chatham House, Robin Niblett, i pel secretari general del Consell de la Diplomàcia Pública de Catalunya (Diplocat), Albert Royo, que organitza l’acte. A la conferència, presentada per la directora adjunta de l’Institut Europeu de l’University College London (UCL), Uta Staiger, el president de la Generalitat explicarà el full de ruta del Govern per assolir l’estat propi. Aquell mateix dia, Puigdemont farà una entrevista amb la BBC. Divendres, el cap de Govern visitarà les noves instal·lacions del Banc Sabadell al cor financer de Londres. Allà, mantindrà diverses reunions de treball amb grups empresarials.  Durant el seu viatge a Londres, Carles Puigdemont estarà acompanyat del conseller d’Afers Exteriors, Raül Romeva, i el delegat de la Generalitat al Regne Unit, Josep Suàrez. Romeva ja va ser a Londres el 27 de maig, quan es va entrevistar amb els principals grups polítics al parlament de Westminster.  Puigdemont havia de fer el seu primer viatge institucional a l'estranger a París, el 21 de març passat, però el va haver de cancel·lar a última hora per l'accident d'autocar a Freginals. El president de la Generalitat havia d'impartir una conferència a la reconeguda universitat Sciences Po, presentada per l'exprimer ministre italià i degà de la Paris School of International Affaris Enrico Letta. El Govern i Sciences Po busquen ara una nova data, probablement al setembre.

Summary: Puigdemont farà un cara a cara radiofònic amb Alex Salmond des de Londres


La Policia Local d'Amposta ha detingut un veí de la població, de 40 anys d'edat, que estava robant a l'interior d'un cotxe del barri del Grau. La col·laboració ciutadana va permetre els agents arrestar l'home aquest passat dilluns al vespre. Segons ha apuntat el mateix cos, el detingut és un conegut "multireincident". Està previst que passi a disposició del jutjat de guàrdia d'Amposta aquest dimarts al matí.

Summary: Detingut un veí d'Amposta quan estava robant a l'interior d'un cotxe


El president en funcions subratlla que qui fa por a l'Estat és Democràcia i Llibertat i no els cupaires ACN Reus.-El president de la Generalitat en funcions, Artur Mas, ha apuntat que si hi ha unes noves eleccions no serà "la fi del món", perquè si Catalunya ha esperat "tres segles", pot superar un "entrebanc de tres mesos". En un míting al Teatre Bartrina de Reus, ha comparat la situació amb un embaràs, on la criatura pot néixer per part natural (investidura) o per cesària (eleccions). "Però la criatura sortirà, i veureu un govern, amb investidura o eleccions, que complirà el mandat del 27-S", ha garantit. Mas ha tranquil·litzat la base convergent i ha garantit que no està pactant amb la CUP un canvi de model, sinó necessitats concretes. De cara al 20-D, ha demanat pensar bé el vot perquè no torni a passar el que està passant ara mateix a Catalunya després del 27-S, i ha subratllat que qui fa por a l'Estat és Democràcia i Llibertat, i no la CUP.

Summary: Mas diu que si hi ha eleccions no serà "la fi del món" i garanteix que no està pactant amb la  CUP un canvi de model


La robot humanoide de Hanson Robotics, Sophia, una de les més avançades del món, ha visitat Barcelona per primer cop aquest divendres a la cinquena conferència de Recursos Humans organitzada per Advantage Consultors. És la primera visita de la robot a l'estat espanyol en la qual ha simulat la seva primera entrevista de feina com seleccionadora de candidats. "[La Sophia] és la intel·ligència artificial que utilitzarem d'aquí molt pocs anys a les nostres llars i oficines", ha dit en una atenció als mitjans la consellera delegada d'Advantage Consultors, Sylvia Taudien. Segons l'organitzadora de la conferència que ha portat la robot humanoide a la capital catalana, d'aquí cinc a deu anys els llocs de treball "més repetitius estaran substituïts" per llocs d'intel·ligència artificial. "Crec que els robots i els humans poden treballar junts de manera complementària. [Els robots] podem centrar-nos en tasques més analítiques i tedioses que els humans prefereixen evitar, permetent-los centrar-se en les més creatives i cognitives", ha explicat la robot humanoide davant del públic de la conferència. Taudien ha assegurat que creacions com la Sophia, encara en fase de prova, podran fer de seleccionadors de personal, atenció telefònica o fins i tot de cambrers. "Llocs de treball que requereixen repetició i tracte amable perquè els robots mai es cansen de treballar", ha argumentat la consellera delegada d'Advantage Consultors.  La robot Sophia té faccions facials semblants a les d'un ésser humà. "El tacte de la pell també", ha afegit Taudien, que ha opinat que és "impressionant". Com a seleccionadora de personal, la robot humanoide pot detectar "si el candidat menteix" a través del reconeixement facial amb càmeres que porta incorporades als ulls. També avalua si el candidat encaixa amb el perfil que demana l'empresa. Segons ha explicat la pròpia robot, un avantatge de no tenir "emocions humanes" és que "els robots no jutgen".

Summary: La robot humanoide Sophia visita Espanya per primer cop: "És la intel·ligència artificial que utilitzarem en pocs anys"


Els Amics de les Arts publicaran aquest divendres el seu nou disc 'El senyal que esperaves' (Música Global-Universal Music, 2020), que sortirà a la venda amb sis mesos de retard per la pandèmia, i que s'estrenarà en un concert a l'Auditori del Fòrum el 16 d'octubre. Amb deu cançons, el descriuen com un "catàleg de la pèrdua" i de contrastos, segons ha explicat el grup a l'ACN. Segons han precisat, es tracta la pèrdua no com una cosa trista, sinó "de canvi, de deixar anar coses per agafar-ne d'altres", com per exemple la pèrdua de la ingenuïtat, del seny o de la confiança en l'altra persona, "tot i que cada oient se'l podrà fer seu", han detallat. Els músics avisen que encara el disc que és precovid, adoptarà ara noves significacions. Han defensat que cada una de les cançons del nou disc no tenen res a veure amb la pandèmia, "però sí que tindran a veure", perquè és el públic el que complementa les cançons, i la covid-19 hi podrà afegir una nova capa de significació. Pel que fa al missatge de pèrdua, han detallat que si bé hi ha una pèrdua, també hi ha un "renaixement" que encaixa molt en el seu moment vital que descriuen així: "Som-hi, tirem endavant i més forts que mai". Per a ells, les cançons s'han embegut d'aquesta filosofia, "no només les lletres, sinó també la música", han expressat. "Estem concentrats, estem molt bé i molt energètics", han detallat, tot i que avisen que el disc ha anat sorgint sense cap premeditació concreta i aquesta reinterpretació és fruit de la seva relectura a posteriori. Narrar la vida dels Amics als 40 anys Pel que fa a la temàtica, han explicat que la idea sempre dels Amics ha estat narrar la vida a través de la seva música, tot i que han avisat: "El que volíem dir als 25 anys no és el que volíem dir ara", ja que cerquen punts de vista diferents. "En aquest disc hem intentat explicar Els Amics de les Arts quan tenen 40 anys, què pensen, què volen i què senten. I que molta gent s'hi pugui sentir identificada", han precisat. Sobre el títol, 'El senyal que esperaves', han explicat: "Entenem que els senyals no existeixen, i que cadascú veu senyals on els vol veure o on necessita veure". Els músics han considerat que era "maco" posar un títol tan buit de significat i que alhora representa per a ell una actitud de vida: "Hi ha gent que espera els senyals, i gent, com nosaltres, que creiem que els senyals els veiem on ens fan falta". Aquest serà també el primer disc que el grup publicarà després de la marxa, el novembre de 2018, del quart membre del grup Eduard Costa, una absència que els ha fet "revertir" el que ell cantava i tenir moments de "lapsus" en alguns concerts, han dit de broma. Igualment, els cantants han explicat: "En el projecte de creació no l'hem trobat a faltar", ni en negatiu ni en positiu, han detallat. Això sí, des del punt de vista humà han intentat passar aquest moment "fent feina i treballant". Equilibri sonor Pel que fa a la sonoritat del nou àlbum, han destacat que hi ha una sèrie de pilars sonors que representen Els Amics de les Arts. A més, en aquest disc han donat lloc a un cert "equilibri" entre dos elements que els agraden molt: la part sintètica i digital de la música amb la part més de "sonoritats orquestrals". "El productor ens ha exigit deu vegades més", han detallat els músics sobre la feina de l'escocès Tony Doogan, a qui han presentat aquest cop moltes més cançons i "més acabades i polides" que en l'anterior disc, 'Un estrany poder': "S'ha trobat les coses molt avançades", han explicat. Com a resposta, ell els ha fet explorar noves tessitures de la seva veu i dels instruments, noves tècniques musicals i els ha "portat al límit". Per conformar el disc, el grup tenia inicialment unes 30 cançons, hi van arribar unes 17, i en van gravar 12, i han lamentat: "Amb tot acabat, van caure dues cançons", una d'elles havia de ser el single del disc. Tanmateix, les guarden per a treballar-les més a fons i publicar-les més endavant.

Summary: Els Amics de les Arts publiquen el disc "de pèrdues" i contrastos 'El senyal que esperaves' aquest divendres


Ciutadans lamenta la decisió de la Mesa del Parlament de tirar endavant les ponències conjuntes malgrat les peticions de reconsideració de diversos grups i l'informe dels lletrats de la cambra, que ho desaconsellava. "Junts pel Sí no escolta la majoria de catalans, ni l'oposició en bloc. Tampoc els tribunals, l'Estatut o la Constitució. Ara, ni tan sols, els lletrats de la cambra", ha expressat Fernando de Páramo. El portaveu adjunt de C's al Parlament ha explicat que no els queda "més remei" que demanar empara al TC perquè els seus drets com a diputats s'han vist "vulnerats". D'altra banda, ha demanat al líder del PSC, Miquel Iceta, que no tingui "complexos" a l'hora pactar amb la seva formació a Catalunya.

Summary: C's lamenta que la Mesa "ni tan sols" escolti els lletrats del Parlament i no veu "més remei" que demanar empara al TC


Barnasants posa fi a la 21a edició consolidant-se a nivell de produccions pròpies i espectadors. És la valoració que ha fet aquest dimarts el seu director, Pere Camps, qui ha explicat que el festival "sempre estarà entre 15.000 i 20.000 persones perquè és un projecte de petit format" i ha destacat que "el més important és la capacitat de seguir tirant-lo endavant amb la sort que sigui considerat el gran punt de referència de la cançó d'autor". A més, ha remarcat el paper de la producció pròpia aquest any, amb propostes com el concert inaugural 'Jotes de combat', en reivindicació de la jota com a cançó protesta. D'altra banda, Camps ha avançat que el Barnasants premiarà Luis Eduardo Aute per la seva trajectòria artística, mentre que en l'àmbit de l'activisme cultural, es reconeixerà al Col·lectiu Ovidi Montllor. Després de més de 100 concerts repartits en tres mesos, aquest dijous 14 d'abril, el Barnasants celebrarà el concert de cloenda al Teatre Joventut de l'Hospitalet de Llobregat amb l'actuació de Joan Isaac, que comptarà amb la col·laboració d'artistes com Joan Manuel Serrat, Luis Eduardo Aute, Maria del Mar Bonet o Enric Hernàez, entre altres. El concert servirà de presentació oficial del darrer àlbum d'Isaac, 'Joies italianes i altres meravelles', en el que s'inclouen temes d'autors des d'Enzo Jannacci, Giorgio Conte o Eugenio Finardi fins a Samuele Bersani o Vinicio Capossela, a part de peces de Silvio Rodríguez, Luis Eduardo Aute o Luis Pastor. El cantautor ha assegurat que ha plantejat aquesta cita com "un triple homenatge". D'una banda, a la cançó d'autor "com a gènere", al Teatre Joventut "perquè és un lloc que ha acollit grans concerts i s'ho mereix", i finalment, "una declaració d'amor" a la cultura italiana. Precisament, Joan Isaac ha destacat que a l'inici del concert es projectarà un muntatge audiovisual amb fragments de les pel·lícules de Federico Fellini com 'La Strada' o 'Dolce Vita'. Pel que fa al balanç global de l'edició que es tancarà dijous, Pere Camps ha assegurat que encara no s'ha fet el recompte oficial d'espectadors perquè "no és el valor més important pel Barnasants", sinó la "pluralitat, que tothom pugui presentar els seus treballs". En referència a les produccions pròpies, el director del festival ha manifestat que "marquen l'ADN del Barnasants". En total, n'hi ha hagut fins a vuit, amb espectacles com 'Sota les cunetes, justícia!' dirigit per Alfons Olmo, dedicat a la memòria de les víctimes republicanes del franquisme; o 'Cançons atees i altres textos' a la Sala Luz de Gas en record a Javier Krahe. Una de les novetats d'aquesta edició ha estat la inclusió d'un país convidat, Veneçuela, que Camps ha valorat com una experiència "molt positiva", amb concerts de Cecilia Todd, Amaranta i José Delgado. El director de Barnasants ha expressat que li hauria agradat poder portar "una delegació més àmplia", però no ha estat possible per motius logístics i pressupostaris, els mateixos que han de determinar la continuïtat de la iniciativa en edicions futures. Aquest any, Barnasants també ha inaugurat dues noves seus per concerts, el Centre d'Interpretació del Cava Fassina a Sant Sadurní d'Anoia amb Cris Juanico, i el Centre Agrícola de Sant Pau d'Ordal, amb l'actuació de Verdcel. En aquest sentit, Camps ha assenyalat la voluntat del Barnasants per reafirmar-se com a festival de la cançó d'autor a nivell dels Països Catalans.

Summary: Barnasants tanca la seva 21a edició consolidant produccions pròpies i espectadors


El ponent de l'informe del Consell d'Europa (CoE) sobre polítics empresonats a Europa veurà els presos independentistes durant la visita a Catalunya i a Madrid que està realitzant aquesta setmana. Segons apunten fonts coneixedores de la visita, el letó socialista Boriss Cilevics, encarregat de realitzar l'informe que inclourà la situació dels presos a Espanya i Turquia, també es reunirà amb el govern català i l'espanyol. La visita de Cilevics a Catalunya i Madrid és del 3 al 6 de febrer i, segons fonts consultades, el ponent vol tenir enllestides "el més aviat possible" les conclusions de l'informe, malgrat no han volgut donar més detalls. En un document preliminar, Cilevics es preguntava si es pot condemnar amb "llargues penes de presó als líders independentistes per organitzar un referèndum". El ponent reconeixia que és probable que el cas acabi en mans del Tribunal de Drets Humans d'Estrasburg. No obstant, assegurava que "no dubtarà" a l'hora "d'assenyalar problemes sistemàtics" com el que podria haver-hi a Espanya. Aquest futur informe sobre l'estat espanyol i el turc va ser impulsat per un grup d'una vintena de diputats del CoE el passat gener, però fonts de l'organització recorden que el text amb les conclusions del ponent haurà de ser aprovat pels membres de l'Assemblea. Malgrat no es volen donar més detalls de la investigació, fonts consultades per l'ACN asseguren que l'informe s'intentarà finalitzar "el més aviat possible". Així, Cilevics haurà de presentar l'informe final que inclogui una "resolució o recomanació" al comitè de Drets Humans, que podrà presentar esmenes al text abans que sigui votat. El Consell d'Europa és una organització centrada en la defensa dels drets humans que agrupa 47 estats europeus i té seu a Estrasburg.

Summary: El ponent de l'informe del CoE sobre polítics empresonats visitarà els presos independentistes


El president de la Generalitat, Quim Torra, ha anunciat una ronda de converses amb totes els partits i entitats socials i econòmiques que tinguin un "compromís ferm" per l'exercici de l'autodeterminació amb l'objectiu de traçar una unitat estratègica fins a la sentència del judici de l'1-O. En la sessió de control d'aquest dimecres al matí al Parlament, Torra ha afegit que una condemna del Suprem als dirigents independentistes jutjats seria un "atac contra la democràcia" i una "vergonya absoluta per l'Estat". El president vol saber "què pensen" els partits i entitats sobiranistes en aquests mesos previs a la sentència. Torra també ha demanat a tots els grups parlamentaris tornar a negociar els pressupostos de la Generalitat, un cop acabat el cicle electoral.

Summary: Torra farà una ronda de converses amb partits i entitats sobiranistes per traçar una unitat estratègica fins a la sentència


L'Agència Catalana de l'Aigua (ACA) ha elaborat un nou mapa de zones vulnerables per nitrats que afegeix 45 municipis de 19 comarques als que ja hi havia fins ara. Des del Govern s'indica que amb les dades de seguiment dels darrers anys, els canvis han estat "poc significatius" en la qualitat de les aigües subterrànies, per la qual cosa les localitats que ja hi havia al mapa es mantenen en la mateixa situació. La revisió s'ha fet a partir de l'informe quadriennal 2012-2015, dels resultats de les xarxes de control dels Programes de Seguiment i Control duts a terme per l'ACA fins al 2018 i de les dades de nitrats provinents del Programa de vigilància i control sanitari de les aigües de consum humà de Catalunya del Departament de Salut. Així, els nous municipis que es consideren dins les zones vulnerables per contaminació per nitrats són Àger, Artesa de Segre, la Baronia de Rialb, Os de Balaguer i Vilanova de Meià (els cinc a la Noguera); Alforja i Maspujols (al Baix Camp); Barberà de la Conca, Blancafort, Montblanc, Pira, Pontils, Rocafort de Queralt, Sarral, Senan, Solivella i Vilaverd (a la Conca de Barberà); Bellprat, la Llacuna, Sant Pere Sallavinera i Santa Maria de Miralles (Anoia); Bellver de Cerdanya (Cerdanya); Bescanó i Sant Gregori (Gironès); Cabra del Camp (Alt Camp); Calders (Moianès); Calonge i Sant Antoni i Palamós (Baix Empordà); Cantallops (Alt Empordà); Castell de Mur (Pallars Jussà); Castellar del Vallès (Vallès Occidental); Centelles (Osona); Creixell i Roda de Berà (Tarragonès); Falset (Priorat); Mediona, Pacs del Penedès, Sant Martí Sarroca i Vilafranca del Penedès (Alt Penedès); Maià de Montcal, Montagut i Oix, Sant Jaume de Llierca i la Vall de Bianya (Garrotxa); l'Ampolla (Baix Ebre), i Sant Pere de Ribes (Garraf). En el cas de l'Ampolla, la designació com a zona vulnerable passa a abastar la totalitat del municipi, excepte la part situada al marge dret del canal Nou de Camarles. La Generalitat ha posat a informació pública la revisió de les zones vulnerables en relació amb la contaminació per nitrats procedents de fonts agràries. Es disposa del termini comprès entre el 2 i el 20 de març per a consultar la informació de manera presencial a les diferents seus de l'ACA o bé per via telemàtica.

Summary: El nou mapa de zones vulnerables per nitrats afegeix 45 municipis de 19 comarques


La presidenta dels populars demana "que es respectin les regles del joc" per formar un govern "estable" i destaca un mapa polític "fragmentat i molt variable" ACN Barcelona.-La presidenta del PPC, Alícia Sánchez-Camacho, ha assegurat sentir "satisfacció" perquè el PP ha guanyat les eleccions a l'Estat i perquè en clau catalana obtenen "els resultats esperats, els més favorables de les enquestes". Ha destacat que el PPC obté els mateixos diputats que C's, que "aspirava a ser la primera força política" a Catalunya i ara "baixa" considerablement. En aquest sentit, ha destacat també que a la demarcació de Barcelona empaten a diputats amb DL. "El mapa polític mostra una situació fragmentada i molt variable tenint en compte" el 27-S, ha afegit. A més, la presidenta dels populars ha demanat "que es respectin les regles del joc" per formar un govern "estable" i ha destacat un mapa polític "fragmentat i molt variable". La presidenta del PPC, Alícia Sánchez-Camacho, i el director de campanya i cap de files al Parlament, Xavier García Albiol, han comparegut poc abans de les 12 de la nit per valorar els resultats electorals del 20-D. Sánchez-Camacho ha destacat d'entrada que la seva formació ha guanyat les eleccions en clau estatal i ha fet una crida perquè es "respectin les regles de joc democràtic" de manera que el PP pugui formar govern: "És el que ha volgut la majoria dels espanyols". En aquest sentit, ha defensat un govern "estable i responsable" que treballi en polítiques de creixement i que "no posi en risc la sobirania nacional de tots els espanyols ". En clau catalana, Sánchez-Camacho ha assegurat que la seva formació ha tret els resultats "esperats, els més favorables de les enquestes". Així ha subratllat sobretot que obtenen cinc diputats –en van obtenir onze l'any 2011- i, per tant, empaten en escons amb C's a Catalunya. "Aspirava a ser la primera força" des de feia mesos, i ara PPC "treu els mateixos": "C's baixa considerablement".  A més, ha destacat també que obté els mateixos diputats que Democràcia i Llibertat, un escenari que constata la "situació fragmentada i molt variable" comparat amb les eleccions al Parlament del 27-S. Per tot plegat, ha conclòs Sánchez-Camacho senten "satisfacció": per haver guanyat en clau estatal i per uns resultats "esperats" a Catalunya un cop assumit el "desgast" electoral que implica ser el partit del govern.

Summary: Sánchez-Camacho  mostra "satisfacció"  per la victòria estatal i subratlla que empaten amb C's a Catalunya


Salut ha traslladat aquest dijous els quatre primers pacients amb coronavirus de l'Hospital del Pallars a l'Hotel Segle XX de Tremp. Són persones que ja tenen l'alta hospitalària però que encara han d'estar aïllades uns dies per no propagar el covid-19. Segons ha explicat l'alcaldessa del municipi, Maria Pilar Cases, es tracta de pacients que "no necessiten una intervenció mèdica tant directa com els greus" i amb el trasllat es pretén alliberar espai del centre hospitalari. A l'Hotel se'n farà càrrec personal sociosanitari que ha estat contractat pel Departament. És el segon hotel de la capital del Jussà que s'ha reconvertit per acollir malalts, ja que l'Hotel Alegret ja fa 15 dies que n'acull amb altres patologies de llarga durada.  Segons ha explicat Cases, l'Ajuntament de Tremp s'encarregarà, com ja fa amb els pacients de l'Hotel Alegret, de portar el dinar i recollir els plats així com també de fer la recollida de la roba bruta. El mateix consistori ha gestionat la borsa de treball i ha enviat tots els currículums recollits a Salut que ha estat qui finalment ha fet la contractació del personal sociosanitari.  A l'Hotel Segle XX hi estaran treballant administratius, personal de neteja i auxiliars de clínica. De moment hi haurà 4 pacients amb coronavirus que han rebut l'alta hospitalària però si cal, l'equipament en podria acollir més per continuar alliberant espai de l'Hospital del Pallars. Cases ha volgut remarcar que s'han posat a disposició de Salut "pel que calgui" i ha afegit que quan tota aquesta situació hagi passat, caldrà fer un recull de tota la gent que ha col·laborat, des dels propietaris dels hotels als que volen aportar material i recursos.

Summary: Traslladen a l'Hotel Segle XX de Tremp 4 pacients de l'Hospital del Pallars per acabar-se de recuperar del covid-19


El vicepresident i conseller d'Economia i Hisenda, Oriol Junqueras, ha anunciat aquest dimarts que el Tribunal Suprem ha admès a tràmit el recurs que va presentar aquest dilluns la Generalitat de Catalunya contra l'ordre del ministeri d'Hisenda que suposaria la intervenció de les finances del Govern. Així, el Govern dona l'ordre per suspesa perquè "la jurisprudència en aquest sentit és clara", tal com ha explicat el vicepresident en roda de premsa posterior al consell executiu. L'executiu català havia sol·licitat mesures cautelars contra aquesta decisió del govern espanyol pel greuge que podria representar per als ciutadans de Catalunya aquesta ordre acordada en el consell de ministres del divendres passat. Fonts del suprem han remarcat que la Generalitat no va demanar mesures cautelaríssimes, que són les úniques que haguessin obligat l'alt tribunal a resoldre la qüestió en un termini de 48 hores. A partir de l'admissió a tràmit, hi ha un termini de 10 dies perquè les parts es pronunciïn.

Summary: El Govern anuncia l'admissió a tràmit del recurs contra l'ordre d'Hisenda per intervenir les finances i la dona per suspesa


L'òrgan té entre les seves prioritats garantir l'efectiu compliment de la llei de transparència i l'elaboració d'un pla integral per als espais de participació ciutadana de la Generalitat ACN Barcelona.-El Consell Executiu del Govern ha aprovat aquest dimarts la creació de la Comissió Interdepartamental de Transparència i Govern Obert. Aquest nou òrgan ha de permetre que les polítiques de transparència, reutilització de dades i de participació ciutadana s'apliquin a tota l'administració de la Generalitat i també ha d'establir criteris de qualitat democràtica. L'òrgan ha de reforçar, a més, la coordinació dels diferents departaments de la Generalitat en aquesta matèria i estarà adscrit al Departament d'Afers i Relacions Institucionals i Exteriors i Transparència. Substitueix la Comissió Interdepartamental de Transparència i Accés a la Informació Pública, que depenia del Departament de Governació. La comissió es reunirà, com a mínim, cada quatre mesos, i  hi participaran membres de tots els departaments de la Generalitat, així com responsables de les unitats de la matèria. La nova comissió s'encarregarà d'aprovar i avaluar estratègies i directrius per garantir la normativa de transparència i Govern "obert" per part dels departaments de l'Administració de la Generalitat i el seu sector públic. També té la funció d'aprovar instruments de "principis", "bones pràctiques" o "conductes recomanables" en relació amb tots els àmbits de transparència i participació ciutadana.  Un dels objectius prioritaris és garantir l'efectiu compliment de la llei de transparència, garantint el dret d'accés a la informació, així com fer evolucionar els portals de transparència, de manera que siguin eines encara més útils pels ciutadans. En aquest sentit, s'impulsarà un Pla Interdepartamental de participació ciutadana que establirà els criteris de qualitat democràtica que han de complir els canals, processos i espais de participació ciutadana de la Generalitat.  A la Comissió, que es reunirà com a mínim cada quatre mesos, hi prendran part membres de tots els departaments de la Generalitat, així com responsables de les unitats de la matèria. Substituirà doncs la Comissió Interdepartamental de Transparència i Accés a la Informació Pública, depenent de Governació. Entre d'altres funcions, va establir criteris sobre aspectes de contractació pública, publicitat activa en matèria d'estructura organitzativa i de funcionament, i publicitat activa en matèria de decisions i actuacions de rellevància jurídica.

Summary: El Govern crea la Comissió Interdepartamental de Transparència i Govern Obert


Ha estat traslladada a l’Hospital de la Vall d’Hebron amb intoxicació per inhalació de fum i cremades de segon grau a la cara i els braços ACN Montcada i Reixac.-Una dona de 83 anys es troba en estat crític en incendiar-se un habitatge situat a carrer de Poblet número 38 de Montcada i Reixac, segons han informat els Bombers de la Generalitat, que han rebut l’avís al voltant de dos quarts de dotze del migdia. Durant el rescat, els bombers han prioritzat el rescat de la dona, que es trobava en una cadira de rodes, abans que extingir les flames, ja que el foc estava plenament desenvolupat. Un cop a l’exterior, amb el SEM li han practicat maniobres de reanimació cardiopulmonar, amb resultat positiu. Tot i així, la ferida ha estat traslladada pel SEM en estat crític a l’Hospital Vall d’Hebron amb intoxicació per inhalació de fum i cremades de segon grau a la cara i els braços. El foc, les causes del qual encara no es coneixen, està totalment extingit. Els Bombers, però, continuen al lloc remullant les brases i ventilant l'interior de l'edifici. L’afectació material de l’incendi ha estat principalment al menjador que ha cremat amb intensitat, la resta de l’habitatge ha quedat afectada per temperatura  i fum. Fins al lloc, s’hi ha desplaçat sis dotacions dels Bombers, concretament quatre vehicles pesants, un vehicle lleuger de comandament i una ambulància del Grup d’Emergències Mèdiques de Bombers (GEM). També han actuat en aquest servei tres unitats del SEM, sis patrulles de Mossos d’Esquadra i efectius de la Policia Local de Montcada i Reixac.

Summary: Una dona de 83 anys resulta ferida crítica en un incendi d’habitatge a Montcada i Reixac


El govern d'Ada Colau reitera la negativa a negociar amb el Port de Barcelona i el Museu Hermitage un conveni per al projecte a la Nova Bocana. Els partits de l'executiu municipal, BComú i el PSC, han votat en contra d'una proposició de Barcelona pel Canvi que demanava negociar-ho "amb la major brevetat" i defensava la conformitat del consistori al projecte del museu. La proposta s'ha tombat amb els seus vots contraris i l'abstenció d'ERC. Per contra, el grup de Manuel Valls ha obtingut el suport de JxCat, Cs i el PP.  Durant el debat de la proposició, la tinenta d'alcaldia d'Urbanisme, Janet Sanz, ha argumentat que tot i que és "legítim" que un fons d'inversió vulgui obrir una franquícia a Barcelona, el projecte "s'ha d'adaptar a la ciutat". En aquest sentit, ha defensat que aquest genera unes "externalitats" que la ciutat "no pot assumir" i s'ha referit als informes elaborats per experts i equips tècnics del consistori que ho avalen, referint-se a l'impacte del projecte.  Sanz ha recordat també que tot i que és un projecte privat es vol fer en sòl públic i ha apuntat que el pla especial de la Nova Bocana aprovat en el mandat passat especifica que qui té la competència per fer un conveni amb el Port és la Comissió de Govern. Així, ha tancat la porta a que sigui el ple qui ho ha de decidir.   Al seu torn, Manuel Valls ha lamentat que siguin uns informes i no el plenari qui decideixi que el projecte de l'Hermitage "no té interès públic suficient".    "El projecte encaixa perfectament i suposaria 400 llocs de treball", ha dit Valls, que ha considerat que seria un "error monumental" i un "autèntic desastre" que quedés en paper mullat.  Segons ell, és un projecte "tècnicament impecable" i "bo" per la ciutat.  La resta de partits que han donat suport a la proposició de BCanvi han mostrat el seu acord en instar el govern municipal a negociar un projecte i han lamentat que es tanqui la porta a acollir una franquícia del museu.

Summary: El govern de Colau reitera la negativa a negociar amb el Port i l'Hermitage un conveni per al projecte a la Nova Bocana


El plenari del XIII Congrés del PSC ha avalat completament la gestió de l'executiva del partit que ha presentat el primer secretari, Miquel Iceta. Tant és així que cap dels delegats presents han votat en contra de l'informe ni s'ha abstingut. Dels 541 vots emesos, tots han estat favorables. El resultat ha estat rebut a l'auditori amb un gran aplaudiment. De la mateixa manera, l'informe del Consell Nacional del PSC també ha estat aprovat per 419 vots a favor, cap en contra i dues abstencions. La Comissió de Garanties i la de Control Financer també han presentat la seva gestió, que han quedat avalades per 370 vots a favor, 1 en contra i dues abstencions; i per 403 a favor i dues abstencions, respectivament.

Summary: El congrés del PSC aprova per unanimitat l'informe de gestió de l'executiva d'Iceta


El conseller d'Interior, Miquel Buch, ha desvinculat l'increment de la mobilitat detectada pels ajuntaments de la Conca d'Òdena amb el desconfinament perimetral de dilluns. En la roda de premsa diària del Govern, diu que l'aixecament dels controls respon a "motius epidemiològics" i afecta només a "l'entorn, no a l'interior". "Si a l'interior s'ha relaxat, ens pot passar allà i a la resta de Catalunya", ha advertit, alhora que ha afirmat que no "té per què tenir res a veure una cosa amb l'altra". Buch també ha insistit en limitar les sortides a motius de força major o tasques essencials. Els alcaldes de la zona desconfinada han advertit les últimes hores d'un "relaxament" en el confinament dels veïns dels municipis.  De fet, les policies locals ha incrementat la vigilància i les denúncies interposades també han augmentat. Concretament, només a Igualada, entre divendres i dilluns es van aixecar 41 actes i dimarts 6 més, una de les quals, a una persona que ja havia estat denunciada el dia anterior.

Summary: Buch desvincula l'increment de la mobilitat a la Conca d'Òdena amb el desconfinament perimetral


L'alcaldessa de Girona, Marta Madrenas, ha assegurat que estarà "encantada" de reunir-se amb el delegat de l'Estat, Enric Millo, per parlar dels projectes que el govern espanyol ha de tirar endavant a la ciutat. I sobretot, per escoltar les "explicacions" sobre els "incompliments" que l'Estat arrossega amb el parc Central, la reposició de plaça Espanya o l'Arxiu Històric. En declaracions a TVGirona, l'alcaldessa ha criticat el "cinisme il·limitat" i "l'explosió d'ego" d'Enric Millo quan li va fer "xantatge" assegurant que, a partir d'ara, l'Estat la tenia a ella com a única interlocutora a la ciutat. Madrenas ha recordat al delegat que el trencament de relacions institucionals de l'Ajuntament cap al govern espanyol no afecta, en cap cas, les reunions de treball. "És evident que hi han de continuar essent, perquè som un govern responsable i no les deixarem de fer", ha dit Madrenas. I en contraposició, l'alcaldessa ha acusat Millo d'haver "amenaçat" amb "paralitzar" projectes i "perjudicar" tots els ciutadans.

Summary: Marta Madrenas: "Estaré encantada de reunir-me amb Millo perquè m'expliqui els incompliments de l'Estat amb Girona"


La secció quarta de la Sala Contenciosa del Tribunal Suprem ha suspès cautelarment l'exhumació de les restes del dictador Francisco Franco que s'havia de produir el 10 de juny. La decisió, presa per unanimitat pels cinc magistrats, s'argumenta pel fet que cal encara estudiar encara a fons el recurs de la família i, per tant, consideren que seria un "perjudici" exhumar el dictador i més tard, si s'estima el recurs, haver de tornar les restes al Valle de los Caídos. Per això, accepten les mesures cautelars sol·licitades per la família del dictador. "Cal evitar els perjudicis que causaria als recurrents, als interessos públics de l'Estat i de les institucions constitucionals", argumenten els magistrats. La sala s'haurà de pronunciar més endavant sobre el fons de l'assumpte però, de moment, el govern espanyol no podrà portar a terme l'exhumació i reinhumació al cementiri de Mingorrubio, tal com havia acordat per Consell de Ministres. ((El tema s'ha actualitzat amb la interlocutòria del Suprem))  L'exhumació de les restes de Francisco Franco del Valle de los Caídos haurà d'esperar. La secció quarta - presidida per Jorge Rodríguez-Zapata i integrada per Celsa Pico, José Luís Requero, Antonio Jesús Fonseca-Herrero i Pablo Lucas- ha acordat per unanimitat suspendre cautelarment l'exhumació del dictador. Segons argumenten, si ara no ho fan i autoritzen que es treguin les restes, es podria causar un "perjudici dels interessos" de la família i de l'Estat si, més endavant, s'estima el recurs i es considera que no s'havia de produir l'exhumació. De moment, els magistrats no estudien el recurs en sí, i només han donat llum verda a la mesura cautelar que sol·licitava la família.  A banda del recurs de la família, la sala també tenia sobre la taula les peticions de la Fundació Francisco Franco, l'Associació de la Defensa del Valle de los Caídos i la comunitat benedictina. Resoldre el recurs en termini "raonable" En la resolució, els magistrats no qüestionen els acords del Consell de Ministres per exhumar Franco i reconeixen que també tenen "interès general" i que si ara aquests interessos queden suspesos no serà per "temps perllongat" i que resoldran el recurs en un termini "raonable".  Però justifiquen que, en el moment actual quan l'exhumació ja tenia data i amb un procediment administratiu acabat, calia aturar cautelarment l'exhumació per evitar un "greu trastorn per als interessos públics de l'Estat i de les institucions constitucionals". I també esmenta que Franco fou cap de l'estat des de l'1 d'octubre de 1936 fins a la seva mort, el 20 de novembre de 1975, un fet que afirma que atribueix uns "trets especials que no es poden ignorar". Per això, els magistrats destaquen que podria suposar un "perjudici irreversible" si s'executa l'ordre del Consell de Ministres i després s'estima el recurs.  En tot cas, a la interlocutòria de deu pàgines, els cinc magistrats deixen clar que ara no han entrat a valorar res del recurs més enllà de valorar la mesura cautelar de suspendre, de moment, l'exhumació.  Per la seva banda, l'advocacia de l'Estat s'ha oposat a la suspensió cautelar que demanava la família. Tot el procediment administratiu per a l'exhumació de Franco l'ha portat el Ministeri de Justícia, el mateix del que depèn l'advocacia de l'Estat. Un procés administratiu llarg L'executiu espanyol va iniciar els tràmits de l'exhumació el 24 d'agost de l'any passat, poc després que Pedro Sánchez arribés a la Moncloa després de guanyar la moció de censura. El Consell de Ministres va aprovar un reial decret per canviar el redactat de l'article 16.3 de la Llei de memòria històrica i va indicar que només podien estar enterrats al Valle de los Caídos persones que haguessin mort en la Guerra Civil (Franco ho va fer el 1975). Una setmana més tard, va iniciar un procediment administratiu per exhumar Franco, en compliment d'aquest canvi.  Tot i que el govern espanyol esperava que el procediment fos més ràpid, s'ha anat retardant al·legant que calia ser "garantista" en tot moment, donant opció a la família i als demés actors implicats perquè presentessin les al·legacions que considerés. El 15 de febrer, el Consell de Ministres va acordar donar per acabat aquest procediment i va ordenar l'exhumació de Franco del Valle de los Caídos.  El procediment ha estat a càrrec del Ministeri de Justícia. En aquell moment, la ministra de Justícia, Dolores Delgado, va destacar que es tracta d'un "acte d'Estat, històric, polític i en favor de la convivència de tots els espanyols". Evitar que vagi a l'Almudena  Tal com estableix el procediment administratiu, ha de ser la família la que –de manera conjunta i tots d'acord- comuniquin al govern espanyol on volen inhumar les restes del seu familiar. Els descendents del dictador van insistir en portar-lo a la cripta de la Catedral de l'Almudena, situada a peu de carrer i en ple centre de la capital, on ja està enterrada la seva filla, Carmen Franco Polo.  L'executiu de Sánchez s'hi va negar en tot moment i va esgrimir un informe de la delegació del govern espanyol a Madrid que exposa que suposaria "riscos evidents per a la seguretat i alteració de l'ordre públic" i, a més, que contravindria la Llei de memòria històrica perquè permetria "l'exaltació" d'un dictador en un espai públic.  Per tant, el govern espanyol va demanar a la família que proposés un altre lloc que complís amb els requisits legals. Finalment, en no fer-ho, el 15 de març l'executiu va anunciar que reinhumaria les restes del dictador al cementiri de Mingorubio, a El Pardo, on ja hi ha un panteó familiar i està enterrada la seva esposa.  I va fixar com a data el 10 de juny.   La família recorre al Suprem   La família Franco va recórrer al Tribunal Suprem i va presentar un recurs contenciós-administratiu on demana –a banda de no permetre l'exhumació- que s'aturi com a mesura cautelar fins que els magistrats resolen sobre el fons de la qüestió. Una resolució que pot arribar d'aquí a mesos. La família vol evitar el "dany irreparable" que suposaria treure del Valle de los Caídos les restes del dictador per després, si el Suprem estima el recurs, haver-lo de tornar a enterrar a la basílica de Cuelgamuros.   A banda del recurs de la família del dictador, la secció quarta de la Sala Contenciosa-Administrativa té sobre la taula també la petició de la Fundació Francisco Franco, l'Associació de la Defensa del Valle de los Caídos i la comunitat benedictina. Al desembre, la mateixa secció va rebutjar una mesura cautelar que també demanava la família Franco per aturar el procés. En aquell cas, i sense entrar fons, ho va denegar per una qüestió de forma. Els familiars havien recorregut l'acord administratiu del Consell de Ministres que permetia continuar amb el procediment de l'exhumació. Els magistrats van argumentar que l'acord recorregut "no justificava per sí mateix" l'exhumació ni produïa cap "situació irreversible". I avisaven, però, que més endavant quan s'aprovés l'acord del Consell de Ministres que feia efectiva l'exhumació, sí que la Sala es podia pronunciar i avisava que, sense la seva resposta, no es podria executar l'exhumació. "Tot a punt" per portar-lo a El Pardo   En el consell de ministre del divendres passat, la portaveu, Isabel Celáa, va sostenir que ho tenien "tot a punt" per fer l'exhumació el dia 10 de juny i va defensar el procediment que s'ha seguit en tot moment. Ara bé, també va dir que el govern espanyol acataria qualsevol decisió que prengués la justícia sobre aquest tema.

Summary: ACTUALIZACIÓ:El Suprem suspèn cautelarment l'exhumació de Franco, prevista per al 10 de juny


El consell d'administració de l'hospital Sant Joan de Reus ha demanat la dimissió del director general, Jordi Colomer. En un breu comunicat, els membres del consell expliquen que han demanat "per unanimitat" que el director general de Sagessa posi el seu càrrec a disposició després que s'hagi produït una "pèrdua de confiança".

Summary: El consell d'administració de l'hospital Sant Joan de Reus demana per unanimitat la dimissió del director general


El parlament de Holyrood ha donat suport als plans de la primera ministra escocesa, Nicola Sturgeon, de celebrar un segon referèndum d'independència a Escòcia. La proposta ha estat aprovada aquest dimarts, un dia abans que s'activi el 'Brexit', gràcies als vots dels sis diputats dels Verds i als 63 del partit nacional escocès (SNP). Tot i que la 'premier' britànica, Theresa May, ha insistit que "no és el moment" per convocar un segon referèndum d'independència, Sturgeon creu que el calendari amb què treballa el govern britànic, que preveu definir els termes del 'Brexit' d'aquí a 18 mesos, casa amb el seu full de ruta i alerta que Londres no pot "imposar" el futur dels escocesos. A principis de març, Sturgeon va anunciar en roda de premsa que demanaria l'autorització al parlament escocès per iniciar el procés per un segon referèndum.  El procediment preveu que el govern escocès i el britànic negociïn a nivell polític un acord per a la consulta que després permeti a Westminster, la cambra amb el poder real per autoritzar la votació, transferir a Holyrood "la capacitat de legislar sobre un referèndum d’independència”.  “Espero que el govern britànic respecti la voluntat d’aquest parlament”, ha assegurat Sturgeon, però també ha alertat que si no és així “el govern escocès farà els passos necessaris per fer avançar la voluntat del parlament”. En aquest sentit, ha dit que negociarà "amb bona fe" amb Londres però no ha descartat optar per la via unilateral si, a diferència del 2014,  no hi ha acord per a fer la consulta.  Sturgeon espera poder celebrar la consulta abans de la primavera del 2019, quan "les condicions del 'Brexit' i els efectes que pot tenir pels escocesos s'hagin aclarit". Un calendari que, segons va dir Sturgeon aquest dilluns després de reunir-se amb May a Glasgow, és el mateix amb què treballa el govern britànic i que, per tant, no tindria cap sentit rebutjar. "És difícil per la primera ministra mantenir una oposició racional al calendari del referèndum", va subratllar Sturgeon, assegurant que el govern britànic espera tenir clars els termes del 'Brexit' i les condicions dels nous acords pel que fa a comerç i immigració la tardor del 2018. Fins aleshores, alerta Sturgeon, els escocesos "no poden anar a la deriva, creuant els dits esperant el millor" mentre temen el 'Brexit dur' "que el govern conservador del Westminster sembla decidit a aplicar". "El futur d'Escòcia no pot ser imposat, sinó que l'han de decidir els escocesos". Cap negociació fins que s'hagi completat el 'Brexit' El ministre britànic d’Afers Escocesos, David Mundell, ha alertat que Londres “no negociarà un segon referèndum d’independència a Escòcia fins que el procés del ‘Brexit’ no s’hagi completat”. En una entrevista a la BBC, ha dit que “no seria apropiat” convocar la consulta abans no se sàpiga quina serà “la futura relació entre el Regne Unit i la UE”. Un procés que, segons Mundell es pot allargar més enllà dels 18 mesos. “No tenim una bola de vidre, no sabem quan tardarem”, ha emfatitzat.  "Les condicions del 2014 han canviat" Sturgeon ha subratllat en diverses ocasions que el context en què es va celebrar el darrer referèndum d'independència a Escòcia, el setembre del 2014, és ara completament diferent. "Les condicions del 2014 han canviat", ha alertat Sturgeon de nou, recordant que en aquella ocasió un 55% dels escocesos van votar a favor de seguir dins del Regne Unit però que arran del 'Brexit es poden veure "arrossegats fora de la UE i del mercat únic contra la seva voluntat". El juny passat, Escòcia va votar a favor de seguir dins la UE per un 62% al referèndum del 'Brexit'. May diu que "ara no és el moment" Per la seva banda, la 'premier' britànica va insistir dilluns durant la seva visita a Glasgow que "ara no és el moment per parlar d'un segon referèndum d'independència". May va recordar a la seva homòloga escocesa que aquest dimecres el govern britànic activaria l'article 50 del Tractat de Lisboa, el que ha de formalitzar el 'Brexit'. "Ara és el moment de començar les negociacions per abandonar la UE" i "avançar tots plegats en la mateixa direcció per assegurar el millor acord possible pel conjunt del Regne Unit, incloent-hi Escòcia", va insistir May. La primera ministra britànica creu que, a més, "seria injust pels escocesos" haver de prendre "una decisió tan important sense tenir tota la informació necessària" ni saber les condicions del 'Brexit'. May també ha acusat l'SNP, el partit nacional escocès, d'estar "obsessionat amb la independència" i intentar "capgirar la veritat i distorsionar la realitat" per aconseguir el que va definir com "l'únic propòsit polític" de la formació de Nicola Sturgeon. Durant la conferència del Partit Conservador escocès, que es va celebrar a Glasgow a principis de març, May es va mostrar partidària "d'estrènyer els llaços" entre les nacions que formen el Regne Unit i va assegurar ser "optimista" pel que fa al futur "conjunt" del país. Hores abans, Sturgeon, havia advertit May que no "sermonegés" els escocesos.

Summary: El parlament escocès aprova demanar a Londres un segon referèndum d'independència


Dos pescadors l'han trobat aquest dissabte al migdia mig submergit i tot apunta que es podria tractar d'un homicidi ACN Boadella.-Dos pescadors han localitzat a dos quarts de dues del migdia d'aquest dissabte el cos sense vida d'un home d'uns 50 anys al pantà de Darnius-Boadella (Alt Empordà). Els Mossos d'Esquadra investiguen ara les possibles causes de la mort i tot apunta que podria tractar-se d'un homicidi. El cadàver ha aparegut mig submergit, amb clars signes de violència i amb pedres lligades a diverses parts del cos. La corda que subjectava les roques també estava entortolligada al voltant de la cara, tapant-li la boca, segons ha pogut saber l'ACN. Les mateixes fonts indiquen que l'home portaria al voltant de 24 hores mort.  Els fets han passat aquest migdia quan dos pescadors que estaven pescant al pantà han vist el cos a dins l'aigua. De seguida han avisat la policia que hi ha desplaçat diverses patrulles de seguretat ciutadana. Fins al lloc dels fets també hi ha anat l'helicòpter dels Mossos d'Esquadra i els investigadors, que continuaran a la zona tota la nit per esclarir les causes del succés.

Summary: ACTUALIZACIÓ:Localitzen el cadàver d'un home d'uns 50 anys al pantà de Boadella amb pedres lligades al cos i senyals de violència


El conseller de Polítiques Digitals i Administració Pública, Jordi Puigneró, ha anunciat que el Govern aprovarà una estratègia que destinarà 2,5 MEUR aquest 2020 per "estimular" la indústria dels nanosatèl·lits, "perquè arrenqui i sigui un nou motor econòmic", ha indicat. El conseller ho ha explicat aquest dijous durant la visita al NanoSat Lab de la Universitat Politècnica de Catalunya (UPC), on ha conegut de primera mà els dos nanosatèl·lits catalans que s'havien de llançar a l'espai aquest dijous i finalment ho faran dissabte vinent. "El nostre objectiu és que al llarg dels propers tres, quatre o cinc anys puguem dedicar uns 17,5 MEUR comptant també amb els fons FEDER", ha afegit. Aquests diners han de servir per impulsar "aquesta nova economia de l'espai que va dels 500 als 2500 km, tota aquesta franja de satèl·lits de baixa altitud". Puigneró ha dit que Catalunya "vol jugar" en aquesta indústria i "el Govern vol ajudar a que això passi". Aquesta tecnologia ha de permetre comptar amb nous serveis per la ciutadania així com millorar l'estudi de fenomens com el canvi climàtic, així com noves formes de comunicació, segons ha especificat el conseller.  "En aquestes tecnologies digitals avançades hem de fer una aposta i hem d'estar a l'avantguarda, perquè la innovació i la recerca en aquest àmbit ha de permetre la creació de futurs llocs de treball al nostre país", ha explicat. Ha afegit que de la mateixa manera que fa dos anys es va començar a invertir en 5G i aquesta setmana s'ha conegut que Catalunya tindrà un corredor 5G, l'aposta pels nanosatèl·lits també es fa com una aposta de futur. "Això no és fruit de la improvisació", ha reblat. S'aplaça el llançament dels dos satèl·lits catalans El llançament dels satèl·lits catalans s'havia de fer la matinada de dijous a divendres des de la Guayana Francesa, en una missió de l'ESA, però per les condicions meteorològiques s'ha aplaçat al dissabte vinent.  Aquests satèl·lits han estat desenvolupats per l'UPC NanoSat Lab gràcies a un premi de l'Agència Espacial Europea (ESA) obtingut el 2017 per un import d'1 milió d'euros.  Els dos nanosatèl·lits de la UPC que aniran a l'espai tenen sis unitats de 10x20x30 cm. La participació específica de la universitat és una càrrega única de microones per mesurar els senyals de navegació GPS i Galileu reflectits sobre la superfície de la terra.  Aquesta tecnologia permet mesurar la humitat del terreny, així com el gel a les zones polars. També té un servei de comunicació entre satèl·lits via ràdio, segons ha explicat l'investigador Adriano Camps, director del laboratori. Camps ha explicat que es tracta del tercer i quart satèl·lit que surt de la UPC per anar a l'espai. Si bé s'ha fet en dos anys i mig, la tecnologia per poder-los elaborar és fruit de vint anys de recerca continuada. Està previst que arribin i es puguin començar a analitzar les primeres dades procedents d'aquests dos satèl·lits a mitjans de juliol. Camps ha dit que si s'envien o no més satèl·lits dependrà "de com funcionen aquests i dels diners que hi hagi".

Summary: El Govern destinarà 2,5 MEUR aquest any per "estimular" la indústria dels nanosatèl·lits


El candidat d’Unió, Josep Antoni Duran i Lleida, ha previst que hi haurà unes noves eleccions al Parlament al març o durant la tardor de 2016, a causa de la “ingovernabilitat” que s’ha generat per la dificultat d’un pacte entre Junts pel Sí i la CUP. En una conferència aquest dijous al Barcelona Tribuna, Duran ha augurat que encara que el president de la Generalitat en funcions, Artur Mas, aconseguís la investidura “seria molt difícil la governabilitat entre JxS i la CUP”. Per això, el candidat d’Unió ha assegurat que, en el cas que no obtingués cap diputat a les properes eleccions del 20-D, la formació democristiana tindrà una “tercera oportunitat” d’aconseguir representació durant els propers mesos. “Serà un fracàs per mi si no surto escollit com a diputat. Estic aquí perquè la situació és molt fotuda. Estic aquí per responsabilitat. Aquí estem i aquí estarem d’aquí set o vuit mesos o d’aquí deu anys”, ha respost Duran a preguntes dels assistents sobre la possibilitat de no treure representació al Congrés i al Senat. En aquest sentit, el líder democristià ha preguntat als presents si estan disposats a deixar que Catalunya estigui representada a les Corts només pels independentistes o per partits que no tenen en compte el fet diferencial de Catalunya. El cap de llista d’Unió ha advertit que Catalunya viu temps “d’inestabilitat i ingovernabilitat”, mentre “hi ha molt gent sense feina o treballant en precari i empreses que tenen dificultats per tirar endavant el seu negoci, a més de pagesos que no cobren la PAC, pensionistes angoixats i cotitzants que no saben quina pensió cobraran”. Duran ha emmarcat aquests problemes en un context de desaparició progressiva de les classes mitjanes i l’increment del nombre de la pobresa. “Cal que els polítics deixin de ser el problema i passin a ser la solució. Catalunya és una nació i així ho sent Unió. Hi ha qui creu que la seva nació és la espanyola i altres que s’identifiquen nacionalment amb Espanya i Catalunya. Per això, les propostes d’Unió són per a tothom. Una cosa són els sentiments i l’altra la propaganda, que utilitza aquests sentiments”, ha sentenciat. Duran ha lamentat que hi ha projectes “confrontants” que han dividit el país, “que han existit sempre”, però ha advertit que ara manca un projecte col·lectiu. Com a exemple, Duran ha parlat del dret a decidir, que unia una part important de la població catalana i que ara s’ha substituït per la independència. El candidat d’Unió ha reconegut que amb el resultat de les eleccions del 27-S no es pot tirar endavant un projecte independentista, però també ha criticat que la posició del govern ha intentat “humiliar” la Generalitat. Al costat d’això, ha criticat decisions preses a Catalunya com la declaració del 9-N, que ha estat mal rebuda a nivell espanyol i europeu, ha defensat. Duran qüestiona d’on sortiran els diners pel pla social que reclama la CUP Duran s’ha preguntat si hi ha diners per tirar endavant els projectes socials que demana la CUP per arribar a un pacte amb  JxS i ha qüestionat per què no es podien fer aquestes despeses abans. “Abans del 20 de desembre, s’ha de dir on s’està disposat a arribar, si hi ha converses polítiques i cap a on porten el país. No es pot anar més enllà, vivint en un projecte més tàctic que profund, sense un suport social majoritari i sense possibilitat de ser pactat amb l’Estat o acceptat a la UE. Calen solucions i no portar el país al buit”, ha conclòs. Disposició addicional a la Constitució Davant d’això, Duran ha reiterat la proposta d’Unió d’una disposició addicional a la Constitució espanyola que inclogui un concert fiscal i el blindatge de competències en cultura i educació per a Catalunya. “És difícil, però no impossible. Ningú a Espanya voldrà negociar aquesta independència ni ningú a Europa ho escoltarà”, ha afirmat Duran. El líder democristià ha advertit també que els mercats financers poden castigar aquesta inestabilitat política a Espanya. A banda, Duran ha apuntat que la ciutadania té altres problemes i cal generar ocupació per reduir l’atur, amb un pla de xoc que incentivi la contractació, rebaixes fiscals de l’IRPF, suport a les famílies amb fills, una política natalista i lluitar contra la precarietat i la desigualtat salarial entre homes i dones i fer aflorar l’economia submergida que existeix a Catalunya i al conjunt de l’Estat. “Només així, es podran garantir també les pensions”, una de les altres preocupacions dels ciutadans, ha afegit Duran. El referèndum de Podem Duran també ha celebrat que el candidat de Podem, Pablo Iglesias, hagi proposat un referèndum sobre la independència de Catalunya, però ha advertit que cal veure sobre quins preceptes es convocarà, si serà consultiu o vinculant i quines opcions s’obririen en cas de vot afirmatiu o negatiu. “Jo prefereixo sotmetre a referèndum una proposta concreta de solució, la que passa per una disposició addicional a la Constitució espanyola”, ha assenyalat. El líder d’Unió ha recordat que la seva proposta no necessita un referèndum per ser aprovada. Igualment, ha afegit que el futur escenari polític haurà d’assumir canvis en la situació de Catalunya, però també caldrà introduir canvis a la Carta Magna. El candidat d’Unió ha afirmat que “desitjo i espero” que el votant penedit de Junts pel Sí torni a votar Unió. “Votar Democràcia i Llibertat és el mateix que votar Esquerra, per això feia nosa Unió, perquè CDC pogués pactar amb Esquerra i amb la CUP. Només volen trencar i ara tenim un problema amb Espanya i també tenim un problema entre els catalans. La utilitat del vot a Unió és molta. Aquest país necessita un catalanisme centrat i capaç d’aguantar i de pactar”. “Podria ser que Catalunya perdés pes en una futura reforma constitucional. Molts no independentistes van recolzar Junts pel Sí pensant en reforçar la part catalana en una futura negociació amb l’Estat. Però l’independentisme no fa moure res i fa aixecar encara més murs, sobretot a partir de declaracions com la del 9 de novembre al Parlament”, ha indicat. Duran ha previst que una reforma constitucional “podria acabar malament” i que a Catalunya s’ha menystingut el poder real de l’estat espanyol.

Summary: Duran preveu que hi haurà noves eleccions al Parlament al març o durant la tardor de 2016


L'hospital Josep Trueta de Girona ha posat en marxa una campanya de mecenatge per aconseguir donacions. La iniciativa, sota el lema 'Fes + Trueta', té com a objectiu implicar entitats, empreses i particulars en el projecte assistencial del centre, sensibilitzar la ciutadania de la importància de les aportacions altruistes i aconseguir recursos complementaris per millorar-ne el servei. La col·laboració està oberta a tothom i s'hi pot participar amb aportacions econòmiques, donacions de material o organitzant activitats solidàries en favor del centre. Des de l'hospital ja han avançat que els diners que es recullin es destinaran a dos projectes pensat per millorar el benestar d'usuaris i familiars amb la renovació de les butaques dels pacients hospitalitzats i la millora de la sala de descans de pares i mares amb infants ingressats a les unitats de cures intensives neonatals i pediàtriques.  La iniciativa que el centre ha engegat ara inclou cartells, díptics i postals que es distribuiran per les sales d'espera, punts d'informació i consultes. A més, el web comptarà amb un apartat específic amb projectes solidaris que es posin en marxa i la possibilitat de fer-hi un donatiu de manera segura. L'objectiu és que la ciutadania, les entitats i les empreses s'impliquin en el projecte assistencial del centre i ajudin a seguir-lo millorant.  De fet, fa temps que el Trueta rep donacions puntuals de persones i entitats que volen ajudar la institució. Algunes d'aquestes aportacions han permès tirar endavant diversos projectes. Entre ells, la iniciativa terapèutica 'La Buzzy s'emporta el dolor', adreçada a nens i nenes ingressats al servei de Pediatria; la decoració de l'àrea d'urgències pediàtriques; la incorporació d'una cabina de provocació al servei de Pneumologia per diagnosticar malalties respiratòries relacionades amb la feina o adquirir nous aparells per escalfar biberons i un equipament per a la UCI neonatal.

Summary: El Trueta engega una campanya de mecenatge per aconseguir donacions


La vicepresidenta del govern espanyol, Carmen Calvo, ha assegurat aquest dimecres al Congrés dels Diputats que el seu executiu convocarà la Mesa de diàleg sobre la situació política a Catalunya perquè és “l’única manera de trobar una sortida en el nostre marc constitucional i amb la fórmula democràtica tan exòtica que és reconèixer l’altre, el que no pensa com tu”. Ha fet aquestes manifestacions en resposta a una pregunta de la portaveu del PP, Cayetana Álvarez de Toledo, que l’ha acusat d’haver signat un “pacte ultra” amb ERC. “Gràcies a ells són govern i ho pretenen continuar essent”, ha afirmat la portaveu del PP, que ha afirmat que els socialistes pateixen “una crisi ideològica i moral”. En la seva resposta, Calvo ha retret a Álvarez de Toledo que no faci preguntes de control “útils” sinó que desplegui només un “questionament” de la legitimitat del govern espanyol. L’ha acusat de tenir una visió patrimonialista del Congrés. “La vaig convidar a un cafè i vostè em va oferir un circ”.

Summary: Calvo insisteix que convocarà la Mesa de diàleg al juliol per "trobar una sortida en el marc constitucional”


El president espanyol demana des d’Uruguay que no es “generalitzi” i assegura que a l’Estat “qui la fa la paga” ACN Madrid.-El president del govern espanyol, Mariano Rajoy, ha assegurat aquest dimecres des d’Uruguay que ell “confia plenament” en la Justícia i creu en la “separació de poders”, i per tant “farà tot el possible” per “facilitar la seva tasca”. En roda de premsa conjunta amb el seu homòleg uruguaià, Tabaré Vázquez, el president espanyol ha assegurat que a l’Estat “qui la fa la paga” però ha demanat també respecte a la presumpció d’innocència. “Demano que es deixi treballar la Justícia amb tranquil·litat”, ha dit, perquè “el qui la fa la paga”, però “no es pot generalitzar perquè hi ha desenes de milers de persones que són fidels servidors del que és públic i no es pot generalitzar”. Rajoy ha fet aquestes manifestacions en resposta a les preguntes dels periodistes sobre l’sms que el ministre Catalá va enviar a l’expresident de la Comunitat de Madrid Ignacio González, les pressions de la Fiscalia perquè no s’investigués i el cas i el fet que el PP tenia coneixement d’un compte a Suissa de González i no va actuar.  El president espanyol ha volgut contrarestar aquestes informacions assegurat que sota els governs del PP la Justícia ha actuat “amb total i absoluta transparència”. “És ara, amb governs del PP, quan s’està actuant, condemnant i els jutges adopten les decisions que estimen oportunes i convenients”.  En aquest marc ha afirmat que ell és partidari que “es deixi treballar els jutges, que no es discuteixin les seves decisions, i que les persones que incompleixin la llei siguin sancionats sempre i quan es demostri, perquè les acusacions convé provar-les”. “Mentre jo sigui president l’Estat de dret es respectarà, sigui qui sigui, i això també implica presumpció d’innocència”, ha dit.

Summary: Rajoy promet que farà “tot el possible” per “facilitar” la tasca de la Justícia


Més de 150 professionals de al salut i científics dels principals centres catalans han reclamat als alcaldes i alcaldesses de Catalunya canvis "profunds i urgents" en el model de mobilitat "insostenible" actual. Els professionals han enviat una missiva als batlles per alertar-los de l'augment d'emissions contaminants, que ha tornat després del confinament i demanar un "pla de xoc". En roda de premsa aquest dimarts, han alertat que la contaminació de l'aire és el principal problema de salut pública a les ciutats i que la principal causa és el trànsit rodat. Han considerat que les mesures impulsades per algunes ciutats han estat "tímides i parcials".  Els signants s'han sumat a la campanya 'Confinem els cotxes. Recuperem la ciutat!' per demanar un pla de desconfinament "en què es prioritzin les persones i la mobilitat socialment justa i ambientalment sostenible en detriment de l'ús del vehicle privat". Així, han reclamat un pla de xoc que converteixi les calçades en viari prioritari per vianants i bicis a tots els carrers i accessos a les ciutats i mesures d'urgència en el transport públic. Entre aquestes, la conversió del carril esquerre en carril BUS a totes les vies d'accés a les grans ciutats i garantir el finançament del sistema en la situació actual.  En la carta, han recordat que amb el confinament es va reduir la contaminació i moltes ciutat van començar a complir per primer cop en dècades les recomanacions en qualitat de l'aire de l'Organització Mundial de la Salut (OMS). "Per això, creiem que ara és el moment de transformar la mobilitat insostenible per un nou model de ciutats saludables, on es respiri un aire net i que facin front a l'emergència climàtica. Segons l'OMS, aquest és  el desafiament de salut global urgent que requereix una atenció prioritària i en les pròximes dècades", defensen. Expliquen també que la contaminació de l'aire és el principal problema de salut pública a les ciutats i que es tracta d'una amenaça "que es pot prevenir". Afegeixen que el resultat no són només morts prematures, al voltant d'unes 412.000 a Europa, sinó que també hi ha pèrdues econòmiques a través de majors costos d'atenció a la salut, menors rendiments de l'agricultura i una menor productivitat de la mà d'obra.  Els experts apunten també a investigacions fetes als Estats Units, la Xina o Itàlia, en les que s'apunta a majors taxes de contagis i morbimortalitat pel coronavirus en les ciutats i zones on es respira més aire contaminat.  A més, situen les emissions com a responsables de la crisi climàtica i ecològica, "que, alhora, és una crisi de salut" i alerten que entre el 2030 i el 2050 provocarà 250.000 morts addicionals anuals.  D'altra banda, en la carta fan referència a l'evident "manca de recursos i personal" del sistema sanitari públic que s'ha posat de manifest durant la pandèmia i per això ha reclamat "un canvi en les polítiques públiques".  "Imaginar un demà més saludable, sostenible i respirable és avui més possible que mai. La nova normalitat hauria de disminuir i mantenir els nivells de contaminació als nivells que recomana l’OMS", defensen. Per aconseguir-ho, proposen reduir la circulació de vehicles privats, disposar de més espais pacificats, vianalitzar més carrers, promoure l'ús de la bicicleta i un bon sistema de transport públic.

Summary: Professionals de la salut i científics reclamen canvis "profunds i urgents" en la mobilitat "insostenible" a les ciutats


El Baix Llobregat oferirà el curs vinent el primer cicle formatiu  públic de Catalunya en ensenyaments d'arts escèniques. Serà el cicle de grau superior de Tècniques d'Actuació Teatral a l'Institut El Castell d'Esparreguera. Al seu torn, Educació i l'Ajuntament de Gavà impulsaran a l'Escola Juan Salamero el projecte 'Tre-Ballem', una iniciativa que vol introduir aspectes curriculars a partir de la dansa. També de cara el pròxim curs, els serveis territorials disposaran d'una nova extensió de l'Escola Oficial d'Idiomes de Viladecans a l'Institut Marianao de Sant Boi on s'oferiran classes a les tardes. Pel que als ensenyaments postobligatoris, s'implantaran tres nous grups de primer de batxillerat i set de segon a centres del Baix Llobregat

Summary: L'Institut El Castell d'Esparreguera oferirà el primer cicle formatiu públic en ensenyaments d'arts escèniques


La 26a edició del Festival de Música Popular i Tradicional, el DesFOLCa't, se celebrarà el proper 17 de juny a Calaf i reunirà una dotzena de grups de Catalunya, Galícia, el País Basc, Colòmbia, França, Occitània i el País Valencià.  Els plats forts d'aquesta edició seran els gallecs Lunar na Lubre –que seran els encarregats d'inaugurar el festival-, el basc Joseba Tapia, el colombià Antonio Rivas, el grup de mestissatge Che Sudaka i els marsellencs Mossu T e lei Jovents. Les actuacions es faran a diversos espais públics, bars, carrers i places de Calaf i l'objectiu del certamen és apropar la música d'arrel a diferents públics i generacions. Una de les activitats paral·leles destacades serà un taller de glossa i cant improvisat.  El DesFOLCa't d'enguany presenta una programació molt diversa amb el repte de donar cabuda al folc més tradicional, però integrant també propostes més heterodoxes "que fan evolucionar la música d'arrel cap a nous paisatges sonors". Així, a banda dels caps de cartell, el certamen també comptarà amb les actuacions de Judit Neddermann, Carles Dénia, De Calaix, Les Absentes i Red Rombo.  Els gallecs Lunar na Lubre seran els encarregats d'inaugurar la 26a edició del festival en el marc de la gira del seu trentè aniversari. L'agrupació gallega és un referent en la música celta i té 16 discos publicats.  El festival vol potenciar un any més la vessant de formació i ha programat dos tallers. Dissabte al matí tindrà lloc un taller d'acordió vallenato a càrrec d'Antonio Rivas, així com també un altre taller de glosa i cant improvisat a càrrec de Cor de Carxofa, que també oferiran un Combat de Corrandes el mateix dissabte a la tarda. Paral·lelament, hi haurà una matinal de cultura popular amb una trobada de gegants, diables, danses tradicionals i trobada de colles bastoneres.

Summary: Lunar na Lubre, Joseba Tapia, Che Sudaka, Moussu T e lei i Antonio Rivas, plats forts del 26è festival DesFOLCa't


L'alcaldessa de Girona, Marta Madrenas, ha renunciat a cobrar de l'Ajuntament mentre sigui diputada al Parlament de Catalunya. En una entrada al seu blog, Madrenas assegura que la seva dedicació per Girona continuarà essent "absoluta" i ja avança que, des de l'escó del Parlament, defensarà "directament" els interessos de la ciutat. Ara, la partida municipal d'on surt el seu sou no s'eliminarà del pressupost, sinó que quedarà congelada. Si a finals d'any no s'ha tocat, els diners es destinaran a d'altres capítols. L'alcaldessa, que a mitjans gener ja va deixar la cadira al Consell Comarcal, també es mostra "convençuda" que Carles Puigdemont serà "reinvestit" president de la Generalitat. "Amb la convicció i fermesa que hem demostrat els independentistes aquests últims anys, segur que serà una qüestió de dies i ben aviat tindrem president i Govern per avançar cap a la República", escriu l'alcaldessa i diputada de JxCat. L'entrada que Marta Madrenas ha publicat al seu blog porta per títol 'Alcaldessa i diputada'. A l'escrit, Madrenas reflexiona sobre la situació que es va viure ahir al Parlament, amb l'ajornament del ple d'investidura, i també reitera el seu compromís amb Girona, assegurant que la seva dedicació a l'Ajuntament "continuarà essent absoluta". D'entrada, Madrenas recorda que el d'ahir va ser "un dia complicat" al Parlament. "Com a recent diputada de Junts per Catalunya, vaig arribar a Barcelona convençuda que reinvestiríem el president Carles Puigdemont", escriu. L'alcaldessa hi afegeix que l'ajornament del ple va impedir-ho, però també diu que "amb la convicció i la fermesa" que ha demostrat l'independentisme, segur que serà "qüestió de dies" que Catalunya tingui "president i Govern per avançar cap a la República". Madrenas també explica que, des de l'escó al Parlament, Girona continuarà essent la seva "prioritat". "Estic plenament convençuda que el municipalisme és una peça clau per fer aquest nou país, i sobretot per garantís la cohesió social que mai hem de perdre", recull al blog. I hi afegeix: "Davant els intents de determinats sectors constitucionalistes de fracturar-nos com a societat, des de les viles i ciutats demostrarem que Catalunya som un sol poble, pensem com pensem cadascú de nosaltres". "Ciutat de referència" En aquest punt, Marta Madrenas fa un salt del Parlament de Catalunya a la plaça del Vi. Reitera el seu compromís amb Girona i amb el projecte de ciutat de l'equip de govern. Un projecte –recorda- "que es basa en posar les persones al capdavant", en definir una Girona "integrada i compacta", en prioritzar la dinamització econòmica, el respecte a l'entorn i en dur a terme una gestió "acurada i seriosa" dels recursos públics.  "Des de l'Ajuntament treballem fort, amb unes polítiques que han fet de Girona una ciutat de referència del sud d'Europa; som reconeguts arreu, i n'estem orgullosos", escriu Marta Madrenas. Per això, i perquè la feina al consistori és "immensa", l'alcaldessa ja anuncia d'entrada que ha abandonat la cadira al Consell Comarcal del Gironès.  "El passat 17 de gener, i en paral·lel als tràmits com a nova diputada al Parlament, vaig renunciar al meu lloc en aquest organisme comarcal", recull l'entrada al blog. A partir d'ara, el substitut de Madrenas al Consell serà el tinent d'alcalde d'Urbanisme, Joan Alcalà. "Renuncio al sou d'alcaldessa" Per últim, a l'escrit, Marta Madrenas anuncia que ha renunciat al sou d'alcaldessa de Girona mentre sigui diputada de JxCat al Parlament. Ara, la partida no desapareixerà del pressupost sinó que quedarà congelada. Aquella quantitat que hi quedi a finals d'any es destinarà a d'altres capítols.  "Sempre he defensat que la política ha de ser una ocupació temporal i ha de ser remunerada, perquè tots hem d'exigir dedicació absoluta i màxima responsabilitat als càrrecs públics", reflexiona Madrenas al blog. I subratlla: "Això m'ho aplico cada dia com a alcaldessa de Girona, tasca que continuaré amb la mateixa dedicació com fins ara, i amb la convicció que des del Parlament podré defensar directament els interessos de la ciutat precisament allà on es decideixen bona part de les polítiques i les inversions d'aquest país". Madrenas assegura que, des de Barcelona, sabrà aportar la "mirada local imprescindible" perquè les noves lleis que aprovi el Parlament "siguin properes a la ciutadania i resolguin els seus problemes". Per últim, l'alcaldessa es mostra "convençuda" que compaginar el seu càrrec al capdavant de l'Ajuntament de Girona amb el de diputada serà "un avantatge per a la ciutat". I per això, recorda aquells qui ja ho han fet abans: el socialista Joaquim Nadal i Carles Puigdemont.

Summary: Madrenas renuncia al sou d'alcaldessa de Girona mentre sigui diputada i està "convençuda" que Puigdemont serà president


L'Ajuntament considera una "experiència d'èxit" descentralitzar alguns actes als barris i zones com la Trinitat ACN Barcelona.-L'Ajuntament de Barcelona calcula que fins aquest diumenge al migdia són 900.000 les persones que han participat als actes de la Mercè, i augura que se superarà el milió de visitants en posar-hi punt i final. El tinent d'alcaldia d'Empresa, Cultura i Innovació, Jaume Collboni, n'ha destacat el civisme i que no s'hagin produït "incidències remarcables". La millor nota, per la descentralització d'alguns dels actes de les festes a barris de la ciutat. "S'ha demostrat que és una experiència d'èxit", ha assenyalat Collboni. N'és exemple la Trinitat: segons l'Ajuntament, per la Mercè l'estació de metro d'aquesta zona ha incrementat un 600% el nombre d'usuaris. Per això, la intenció és mantenir el format, i potser fins i tot ampliar-ho, per tal d'"esponjar" el centre de la ciutat: només el Parc de la Ciutadella ha rebut 125.000 visitants.  El tinent d'alcaldia d'Empresa, Cultura i Innovació de Barcelona, Jaume Collboni, ha valorat positivament les festes de la Mercè, a l'espera de posar-hi punt i final aquest diumenge al vespre amb el Piromusical. De moment, 900.000 persones han participat als actes en una Mercè més breu i marcada per la pluja de divendres. Collboni ha assegurat que els actes s'han desenvolupat "amb entusiasme, civisme i participació" i sense "incidències remarcables". Especial menció per la descentralització dels actes als barris. Collboni ho ha valorat com una "experiència d'èxit", en particular el cas de Trinitat. Creu que les xifres registrades a l'estació de metro –un increment del 600% i un total de 21.000 persones- demostren que els barcelonins es van desplaçar per la ciutat per descobrir espais nous.  També s'ha mostrat "bastant satisfet" per la rebuda de la Fabra i Coats com a escenari de la Mercè i ha posat sobre la taula "esponjar" el centre de la ciutat perquè un punt "central" de la festa major barcelonina com el Parc de la Ciutadella "no mori d'èxit". Aquests dies hi han passat unes 125.000 persones. Per ara la "vocació" és mantenir la descentralització dels actes per "acostar la cultura i la festa" en altres espais de la ciutat. "Veurem si amb els mateixos o amb més espais", ha suggerit Collboni. D'altra banda i sobre les crítiques de la CUP al patrocini de Damm als actes de la Mercè -el propietaris de Damm han acceptat una multa de 92,3 milions per haver defraudat Hisenda-, Collboni ha afirmat: "La cultura i l'esport no s'entendrien sense el suport d'empreses que tenen normalitat als comptes, i estem satisfets de la política que ens ha permès fer-ho arribar a més gent".

Summary: Uns 900.000 barcelonins han participat fins ara a les festes de la Mercè


Fins ara, les entitats han retornat 3.873 milions d'euros ACN Madrid.-El Banc d'Espanya espera poder recuperar un total de 14.275 milions d'euros dels 54.353 que el FROB va aportar a diverses entitats bancàries des del maig del 2009 en concepte de rescat bancari. Així, segons ha explicat en un comunicat aquest dijous, les entitats ja havien retornat 3.873 milions d'euros a 31 de desembre del 2016, mentre que veu recuperables 10.402 milions d'euros més després que Unicaja anunciés a la Comissió Nacional del Mercat de Valors que tornaria íntegrament 604 milions d'euros d'ajudes. Dels 3.873 milions d'euros retornats fins ara, 977 corresponen a Caixabank procedents de Banca Cívica, 800 milions d'euros d'una emissió de maig del 2010 de quotes participatives de Cajasur, 782 MEUR per la venda de la seva participació a Catalunya Banc, 783 MEUR per vendes en la participació a Nova Caixa Galicia, 407 MEUR d'Ibercaja i 124 milions d'euros de Liberbank. El Banc d'Espanya preveu incrementar l'import recuperat amb la venda de participacions del FROB a BFA (Bankia). D'altra banda, respecte els avals concedits per l'Estat a les entitats per un import de 110.895 milions d'euros, actualment, després dels venciments de les corresponents emissions, es troben totalment cancel·lats. Segons el Banc d'Espanya, "no s'ha produït cap pèrdua per a l'Estat derivada d'aquests avals, havent percebut pels mateixos ingressos via comissions".

Summary: El Banc d'Espanya calcula recuperar 14.275 milions d'euros dels 54.353 dels rescats bancaris


La Patum de Berga, que s'havia de celebrar del 10 al 14 de juny, ha estat ajornada davant del risc de contagi per coronavirus. Inicialment, informen des de l'Ajuntament, la intenció és celebrar-la al mes de setembre "si les circumstàncies ho permeten", tot i que no tanquen la porta a què es pugui suspendre definitivament "per motius sanitaris". Segons expliquen, en un comunicat, volen que "es desenvolupi amb les màximes garanties de salut i seguretat". De moment han començat a contactar amb els diferents agents per poder tancar una data tan aviat com es pugui. També resten a l'espera de saber quines són les indicacions i recomanacions que donen els Departaments de Salut i Cultura de la Generalitat de Catalunya.

Summary: La Patum de Berga s'ajorna inicialment al setembre per la crisi del coronavirus


L'impulsor de la plataforma Nova Convergència i exconseller, Germà Gordó, ha reconegut aquest dilluns que el fet d'aparèixer en les converses entre Jorge Fernández Díaz i Daniel de Alfonso no li ha anat bé de cara al procés congressual de CDC, però ha assegurat que se sent "més fort" tot i que hi hagi gent que ho "aprofita". "Jo crec que els adversaris sí que ho estan utilitzant, i espero que aquests adversaris que ho estan utilitzant no siguin del meu partit. Jo he de creure que en el partit no s'utilitzarà res del que ha sortit en contra meva, és el que espero i desitjo", ha apuntat en declaracions a Rac 1. Gordó ha insistit que ell no va participar en cap conxorxa contra Artur Mas, i ha negat que De Alfonso alguna vegada li ho plantegés. També ha opinat que s'haurien de reformular les funcions de l'Oficina Antifrau. Gordo ha reiterat que ell era l'interlocutor designat pel Govern per parlar amb el llavors director d'Antifrau, Daniel de Alfonso, però ell traslladava el contingut d'aquestes converses al llavors president de la Generalitat, Artur Mas. "Jo explicava tot al president, i quan dic tot vull dir tot. A mi el senyor De Alfonso mai em va dir que volia fer un pla per enderrocar el procés o Artur mas", ha indicat. En aquest sentit, ha reconegut que se sent perjudicat per aquestes informacions, que no li han anat bé de cara al procés intern de CDC, però alhora ha apuntat que tampoc hi ha matèria per querellar-se. En tot cas, ha assegurat que a ell les dificultats "l'enforteixen". Ha afegit que ell se sent "afectat" però no "embrutat". Gordó també ha volgut recordar que ell fa un any li va preguntar a Mas quin paper volia que tingués quan sortís del Govern, perquè tenia l'oportunitat de marxar al sector privat, i va ser l'expresident qui va oferir-li anar a les llistes de Junts pel Sí. "Si m'hagués dit 'ara necessitem cares noves' jo ara no seria diputat al Parlament", ha reblat. Sobre l'Oficina Antifrau, Gordó ha opinat que "ha servit per algunes coses", però ha considerat que potser caldria reformular les seves funcions i situar-les en l'àmbit pedagògic o de formació, perquè ja hi ha altres òrgans com Fiscalia o la Sindicatura de Comptes per controlar.  Pel que fa al contingut del document de bases fundacionals del nou partit que ha de sortir de CDC, Gordó ha celebrat que coincideixi amb Nova Convergència a l'hora de definir el partit com a sobiranista i de centre ampli. Al seu parer, "no s'han d'estrènyer els límits" deixant fora els partidaris del dret a decidir però que no són independentistes.

Summary: Gordó: "Jo he de creure que dins del partit no s'utilitzarà res del que ha sortit en contra meva"


Celrà s'ha convertit en el primer municipi gironí on una sentència ha anul·lat l'acord de ple per declarar-lo "territori català lliure i sobirà". La resolució assegura que l'Ajuntament es va extralimitar quan al 2012 va aprovar la moció pràcticament per unanimitat. La sentència qualifica el pronunciament de "moció d'independència" i subratlla que l'Ajuntament "no pot actuar al servei de grups d'un determinat signe polític o ideològic". L'alcalde, Dani Cornellà (CUP), ja ha anunciat que presentaran recurs. Creu que es tracta d'una sentència "política" i diu que "no és casualitat" que arribi ara, enmig de les imputacions pel 9-N, i quan Societat Civil Catalana (SCC) demana il·legalitzar la CUP.

Summary: Celrà, primer municipi gironí en rebre una sentència que tomba la declaració com a territori català lliure i sobirà


Els Mossos d'Esquadra han detingut tres homes d'entre 32 i 40 anys com a presumptes autors d'un intent de robatori amb força a una joieria de Castell-Platja d'Aro. La detenció es va produir l'11 de gener a Esplugues de Llobregat (Baix Llobregat) però el delicte es remunta el 20 de desembre, moment en què el propietari va donar l'alerta a la policia. Aquell dia havia escoltat uns cops a la paret que separen el seu establiment d'un local abandonat adjacent. Seguidament, va anar a comprovar què passava i va veure com dos homes marxaven del lloc. A més a més, va descobrir que havien començat a foradar una de les parets amb la intenció de poder accedir al seu establiment fent el que es coneix com a butró. Quan els agents van dirigir-se al lloc, van localitzar un furgoneta amb les eines que els lladres haurien utilitzat per fer el forat. I molt a prop de la joiera, també van trobar un turisme que un home havia llogat amb una identitat falsa i amb antecedents per fets similars.  Durant la investigació, els Mossos d'Esquadra van identificar tres homes com a presumptes autors de l'intent de robatori. També van poder confirmar que els tres individus s'haurien desplaçat per la zona diversos dies utilitzant la furgoneta i el cotxe llogat, actuant de forma conjunta.    El dia 11 de gener els agents van localitzar i detenir els autors dels fets a Esplugues de Llobregat (Baix Llobregat). Tenen entre 32 i 40 anys i són de nacionalitat albanesa i romanesa.   Els detinguts, amb antecedents, van passar a disposició del Jutjat d'Instrucció número 2 d'Esplugues de Llobregat el 12 de gener i el jutge va ordenar la seva llibertat amb càrrecs.

Summary: Tres detinguts per intentar robar una joiera de Platja d'Aro fent un forat a la paret d'un local abandonat del costat